recursal/SuperWikiNEXT-32B huggingface dataset:
For friidrettsøvelsen, se femkamp.

Terrengløp fra OL 2004 i Athen, en av disiplinene i moderne femkamp.
**Moderne femkamp** (**moderne pentatlon**) er en idrettsdisiplin som består av øvelsene fekting, pistolskyting, 200 m svømming, sprangridning og terrengløp. Ordet *moderne* brukes for å skille øvelsen fra den tidligere friidrettsøvelsen femkamp.

Moderne femkamp ble oppfunnet av baron Pierre de Coubertin, grunnleggeren av de moderne olympiske leker. Coubertin opprettet øvelsen for å simulere erfaringene til en kavalerist på 1800-tallet: han måtte ri en ukjent hest, kjempe med pistol og sverd, svømme og løpe.

Øvelsen ble første gang arrangert under OL 1912 i Stockholm, og ble vunnet av svenske Gösta Lilliehöök. Moderne femkamp har stått på det olympiske øvelsesprogrammet i samtlige olympiske leker siden 1912. Fra 1952 frem til 1992 ble det også avholdt en lagkonkurranse. Øvelsen ble innført for kvinner i OL 2000 i Sydney.

I år uten OL blir det arrangert verdensmesterskap, første gang i 1949.

Til tross for øvelsens fremtredende posisjon i OL, og statusen som den eneste øvelsen som spesifikt er skapt for de moderne olympiske leker, har mangelen på popularitet utenfor Øst-Europa ført til at flere har ønsket å fjerne moderne femkamp fra det olympiske programmet. Endringer av sporten, at løping og skyting kombineres, og en økning av antall nasjoner etter at kvinnen kom med i 2000 har likevel ført til at IOC har bestemt at øvelsen skal forbli på programmet i hvert fall frem til 2024.

Sporten organiseres av *Union Internationale de Pentathlon Moderne* (UIPM), den internasjonale moderne femkamp-union.

Se også
-------

* Verdensmesterskapet i moderne femkamp
* Europamesterskapet i moderne femkamp
* Liste over olympiske medaljevinnere i moderne femkamp

Referanser
----------

1. ↑  To Survive I.O.C. Cut, Pentathlon Changed
2. ↑  «Vil bli ridning i moderne femkamp også under neste OL». *Hest.no - Norges største hesteportal* **(engelsk)**. Besøkt 29. august 2023.

Eksterne lenker
---------------

* (en) Modern pentathlon – kategori av bilder, video eller lyd på Commons Rediger på Wikidata

* (en) Modern pentathlon – galleri av bilder, video eller lyd på Commons Rediger på Wikidata

| * v
* d
* r
De olympiske ringer Moderne femkamp under sommer-OL |
| --- |
|  | 1912 • 1920 • 1924 • 1928 • 1932 • 1936 • 1948 • 1952 • 1956 • 1960 • 1964 • 1968 • 1972 • 1976 • 1980 • 1984 • 1988 • 1992 • 1996 • 2000 • 2004 • 2008 • 2012 • 2016 • 2020 |  |


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Encyclopædia Universalis **·** NDL **·** NKC
 |
**Promotor** er i sin opprinnelige, akademiske betydning den som kaller en kandidat til eller tildeler en doktorgrad. I denne sammenhengen er promotoren gjerne rektor eller en professor ved det aktuelle universitet. Verbet å *promovere* innebærer å forfremme en kandidat eller tildele vedkommende en høyere grad, først og fremst en doktorgrad.

I andre sammenhenger er en promotor en som driver yrkesmessig, salgsfremmende eller propaganderende virksomhet for et produkt, en person, en sak, en organisasjon eller et arrangement. Det kan være en festival, en turné, en kunstutstilling, en konsert – og begrepet er også hyppig brukt om arrangører av profesjonelle boksestevner. 

En promotor har oftest økonomiske interesser i de objektene han opptrer til fordel for. I underholdningsindustrien og innen idrett brukes gjerne titlene *manager* eller *agent*. Men også mange artister og kunstnere driver som promotorer for egne produksjoner som f.eks album, turnéer, konserter, kunstverk, utstillinger og andre arrangementer og produkter. 

Promotorene henvender seg i første rekke til journalister for å få møter eller lage programinnslag om sine produksjoner i redaksjonell sammenheng i massemedia, en påvirkningsform som regnes som langt mer effektiv enn reklame og pressemeldinger – og som dessuten har lavere direkte kostnader. Artister og musikere lager ofte egne utgaver av sine produkter til promoteringsformål, promoversjoner, også kalt *promo*. Disse er ikke i vanlig salg, men distribueres i begrenset opplag til journalister, radiostasjoner og andre massemedia.

Promovere/promotere
-------------------

Tradisjonelt har både begrepet å *promovere* og å *promotere* vært brukt om promotorvirksomhet. Begge begrepene har vært synonymer eller eufemismer for salgsfremming, propaganda, påvirkning og reklame. De fleste moderne ordbøker definerer imidlertid å *promovere* som å utnevne til doktor og å *promotere* som å fremme salg av et produkt.

Referanser
----------

1. ↑  «Promovere». *naob.no*. Det Norske Akademis ordbok. Besøkt 13. november 2022.
2. ↑  «Promotere». *naob.no*. Det Norske Akademis ordbok. Besøkt 13. november 2022.
**Stian Omenås** (født 5. mai 1981 i Norddal, Sunnmøre) er en norsk jazzmusiker (trompet), dirigent og komponist fra Valldal. Han er kjent som leder av sitt eget band **Stian Around a Hill Quartet**, og fra samarbeider med musikere som Kenny Wheeler, Petter Wettre, Odd Riisnæs, Thomas Johansson, Hayden Powell, Jacob Young, Jan Gunnar Hoff, Mats Eilertsen, Erik Nylander, Rob Waring, Roger Johansen og Tore Johansen.

Karriere
--------

Omenås fikk sin utdannelse som jazztrompetist, trompetlærer og komponist på jazzlinja ved Trondheim musikkonservatorium, men holder nå til i Oslo. Han er inspirert av folk som Miles Davis, Stravinskij, Bartok, Messiaen, Bach, Ligeti, Tom Waits, Björk og Thomas Dybdahl, og holder nå (2013) på med prosjekter som Stian Omenås Ensemble, Kilombo, Marita Røstad Band, Astrid E. Pedersen Ensamble, Bungalow, Miles Davis Tribute, Circulez med Louis Sclavis, og et soloprosjekt.

Albumet *Klangkammer 1* (2012) som han gav ut med musikkprosjektett Klangkammer, har med musikerne Mats Eilertsen (bass), Erik Nylander (trommer) og Rob Waring (vibrafon).

Diskografi
----------

Within Stian Around A Hill Quartet
* 2009: *Lille Stille* (AIM Sound City)
* 2011: *Alle Skal Få* (Atterklang)

Within Parallax
* 2010: *Live in the UK* (FMR Records)
* 2012: *Krutthuset* (Pling Music)

Within Klangkammer
* 2012: *Klangkammer 1* (NorCD)

Referanser
----------

Portal: Jazz

1. ↑  «Stian Omenås – Musiker, komponist og dirigent – Bransjeregister». MIC.no. Arkivert fra originalen 3. mars 2016. Besøkt 20. september 2013.
2. ↑  «Kenny Wheeler til JazzAid». MIC.no. 29. oktober 2008. Arkivert fra originalen 21. september 2013. Besøkt 20. september 2013.
3. ↑  «Jazzlinja». NTNU.no. Arkivert fra originalen 21. september 2013. Besøkt 20. september 2013.  «Arkivert kopi». Arkivert fra originalen 26. desember 2018. Besøkt 18. november 2015.
4. 1 2  Mosnes, Terje (28. mars 2012). «Utsøkt samarbeid på cd». Dagbladet. Besøkt 20. september 2013.

Eksterne lenker
---------------

* (en) Offisielt nettsted Rediger på Wikidata
* (en) Stian Omenås på Discogs Rediger på Wikidata

* (en) Stian Omenås på MusicBrainz Rediger på Wikidata

  


|  |  |
| --- | --- |
| Oppslagsverk/autoritetsdata | ISNI **·** MusicBrainz **·** Discogs
 |
**Migrene med aura**, også kalt **klassisk migrene**, er en hodepinelidelse som ligner migrene uten aura, men i tillegg til de tre fasene den har, så har migrene med aura også har en fjerde fase, kalt aura.

Ikke bruk triptaner i aurafasen
-------------------------------

Dersom du lider av migrene med aura, så ta ikke triptaner i aurafasen. I denne fasen er nemlig blodkarene i hodet allerede sammentrukket, og triptaner vil krympe dem ytterligere og kanskje virke mot hensikten. Tilstanden øker altså risikoen for hjerneslag.

Aura er sanseinntrykk
---------------------

I engelsk medisinsk terminologi er fenomenet kjent som «aura». Ofte kjennetegnes det av ett eller flere symptomer som lysomfintlighet, oppfattelse av merkelig sterkt lys, forvirrede tanker og synsforstyrrelser. Man kan også oppleve forstyrrelser i hørsel og luktesans, ved å bli overfølsom for høy lyd eller lukte merkelige lukter.

Den rammede kan også oppleve midlertidig blindhet og delvise lammelser, vanligvis på en side av kroppen, og ofte i ansiktet, etterfulgt av prikking i huden. Deretter kan den rammede føle svimmelhet, utmattelse og tretthet, og får behov for å legge seg ned. Etterfølges ofte, men ikke alltid av et kraftig migreneanfall. Tidsrommet fra anfall til migrene kan være fra minutter til flere timer. Enkelte pasienter kan oppleve frykt og panikk som følge av at de ikke kjenner igjen sine tanker, og fordi det føles som alvorlig sykdom.

De fleste opplever symptomene likt hver gang, og noen opplever at de stadig kommer hyppigere, dersom tilstanden ikke gis behandling.

Migrene med aura øker risikoen for hjerneslag sent i livet. En risiko som øker ytterligere blant røykere og ved bruk av østrogenholdige prevensjonslegemidler.

### Synsforstyrrelser

* Lysømfintlighet og oppfattelse av sterkt lys
* Sikksakklinjer i synsfeltet
* Forstyrrede opplevelser av objekter i synsfeltet
* Vibrerende synsoppfattelse
* Tunnelsyn
* Pulserende synsforstyrrelser
* Svarte flekker i synsfeltet
* Midlertidig total blindhet i deler av eller et helt øye
* Tåkete synsfelt
* Saktebevegende flekker i synsfeltet
* Kaleidoskopeffekt i synsfeltet

### Hørselforstyrrelser

* Hører stemmer eller lyder som ikke eksisterer
* Endrede lydbilder og lydstyrker
* Økt sensitivitet for lyder og støy
* Opplevelse av at noen skriker når de snakker

### Andre saneinntrykk

* Rare lukter og smaker
* Uvante smaker som ellers burde være kjente
* Luktoverfølsomhet
* Opplevelse av déjà vu eller forvirring
* Nummenhet og prikking på en side av kroppen eller ansiktet
* Følelse av at lemmer lever sitt eget liv, eller at de vokser
* Følelse av at munnen er for liten for kjeve og tenner
* Behov for å legge seg, gå på toalettet eller spise, uten egentlig behov
* Svimmelhet og kvalme
* Frykt
* Følelse av utmattelse og svakhet
* Spyttoppsamling i munnen
* Manglende forståelse av ord som blir sagt eller forvirret tale, tungetale.

Eksterne lenker
---------------

* (en) Scintillating scotoma – kategori av bilder, video eller lyd på Commons Rediger på Wikidata
***Holly*** er en film fra 2023, regissert av Fien Troch.

Handling
--------

En morgen kort tid etter 15 år gamle Holly går til skolen hennes, bryter det ut en alvorlig brann som ødelegger en del av skolebygningen og tar livet av flere studenter. Hendelsen traumatiserer resten innbyggerne i den lille byen. Læreren Anna har opprettet en frivillig gruppe for det sørgende samfunnet, i håp om at de kan gi trøst til hverandre. 

Anna blir fascinert av Hollys merkelige forutanelser, og inviterer henne til å bli med i gruppen hennes. Jentas tilstedeværelse ser ut til å bringe uventet sinnsro, varme og håp til de andre medlemmene av gruppen. Folk begynner snart å oppsøke Holly utenom gruppe-møtene, noe som krever mer og mer av henne. Den begavede jenta blir uforvarende byens redningsmann. Men grensene mellom støtte og misbruk begynner etter hvert å viskes ut.

Skuespillere
------------

* Cathalina Geraerts som Holly
* Felix Heremans
* Greet Verstraete
* Serdi Faki Alici
* Els Deceukelieri

Referanser
----------

1. ↑  Barraclough, Leo (29. august 2023). «Fien Troch’s Venice-Bound ‘Holly’ Debuts Trailer, Director Says She Is a Bit Like the Protagonist: ‘I Absorb a Lot of the Sadness of the World’ (EXCLUSIVE)». *Variety* **(engelsk)**. Besøkt 7. september 2023.

Eksterne lenker
---------------

* (en) *Holly* på Internet Movie Database Rediger på Wikidata

* (fr) *Holly* på Allociné Rediger på Wikidata

* (nl) *Holly* på MovieMeter Rediger på Wikidata
**Christian Skår Winther** (født 8. mai 1989 i Ålesund) er en norsk musiker (gitar), eldre bror til jazztrommisen Andreas Skår Winther (b. 1991), og kjent fra band som Monkey Plot og Ich Bin N!ntendo.

Career
------

Winther konsentrerer seg om eksperimentelle og alternative uttrykk, hovedsakelig ved hjelp av en akustisk eller elektrisk gitar. Uttrykkene varierer ettersom bandene er mange, med støypunk med Ich Bin N!ntendo, gjennom improvisert musikk med Monkey Plot, alternativ rock med Karokh og tøffe songtekster med Girl, samt andre prosjekter og soloverk. De fleste av Winthers arbeider dreier seg rundt fri improvisert musikk, men også komponere originale verk.
Han er utdannet innen jazz og improvisert Norges musikkhøyskole med en Master i utøvende musikk, og i 2014 vant han konkurransen JazzIntro på Molde International Jazz Festival sammen med Monkey Plot.

Winther er med på albumet *Ich Bin N!ntendo & Mats Gustafsson* (2012) med Joakim Heibø Johansen (trummer) og Magnus Skavhaug Nergaard (bass), featuring Mats Olof Gustafsson (baritone saxofon). Med trioen Monkey Plot (Magnus Skavhaug Nergaard (kontrabass) og Jan Martin Gismervik (trummer og perkusjon)), slapp han albumet *Løv Og Lette Vimpler* i 2013. Han er også kjent fra en rekke samarbeidsprosjekter og solo opptredener på lokale scener i Ålesund, som trioprosjektet med Natalie Sandtorv og broren Andreas Skår Winther på Julejazz i 2013.

Diskografi
----------

### Soloalbum

With Christian Meaas Svendsen
* 2013: *M / W* (Va Fongool)

### Samarbeidsprosjekter

Med Midtnorsk Ungdomsstorband
* 2009: *Live At Dokkhuset* (MNJ Records), med André Roligheten og Brother K

Med Ich Bin N!ntendo
* 2012: *Ich Bin N!ntendo & Mats Gustafsson* (Va Fongool)
* 2014: *Look* (Va Fongool)

Med Monkey Plot
* 2013: *Løv Og Lette Vimpler* (Gigafon)
* 2015: *Angående Omstendigheter Som Ikke Lar Seg Nedtegne* (Hubro Musikk)

Referanser
----------

1. ↑  «Christian Skår Winther Bransjeregister». MIC.no. Besøkt 22. november 2015.
2. ↑  «Ich Bin N!ntendo Biography». Vafongool.no. Besøkt 22. november 2015.
3. ↑  Hareuveni, Eyal (29. august 2013). «Monkey Plot: Lov og lette vimpler (2013) Track Review». AllAboutJazz.com. Besøkt 22. november 2015.
4. ↑  Karlsen, Charlotte (29. desember 2013). «Se bildene fra julejazz» **(norsk)**. Sunnmørsposten. Besøkt 22. november 2015.
5. ↑  «MIch Bin N!ntendo & Mats Gustafsson». Discogs.com. Besøkt 22. november 2015.
6. ↑  «Monkey Plot». *Discography*. Discogs.com. Besøkt 22. november 2015.

Eksterne lenker
---------------

* Offisielt nettsted Rediger på Wikidata

* (en) Christian Skår Winther – kategori av bilder, video eller lyd på Commons Rediger på Wikidata

Portal: Jazz

|  |  |
| --- | --- |
| Oppslagsverk/autoritetsdata | VIAF **·** Discogs
 |
**Birgitta Sif** (født 1981 i Reykjavík) er en islandsk illustratør og barnebokforfatter. Hennes første bok, *Ólíver*, som kom ut i 2012, ble nominert til Nordisk råds barne- og ungdomslitteraturpris 2013 fra Island.

Fra 1999 tok hun en bachelorgrad i «drawing and design» ved Cornell University. Deretter arbeidet hun flere år i USA før hun flyttet til London i 2009 og tok en Master of Arts i «Children's Book Illustration» ved Cambridge School of Art i 2011.[] Før hun var ferdig ved Anglia Ruskin University, hadde hun kontrakt om å lage to barnebøker for barnebokforlaget Walker Books.

Referanser
----------

1. ↑  «Birgitta Sif hos norden.org». Arkivert fra originalen 6. november 2013. Besøkt 3. november 2013.
2. ↑  Info hos linkedin.com
3. ↑  «Talented Birgitta secures major book deal». Arkivert fra originalen 4. november 2013. Besøkt 3. november 2013.

Eksterne lenker
---------------

* Birgitta Sifs blogg
* Hjemmeside
* Om *Oliver på YouTube*
* Om *Oliver* hos barnebokkritikk.no

|  |  |
| --- | --- |
| Oppslagsverk/autoritetsdata | BIBSYS **·** VIAF **·** VIAF **·** GND **·** LCCN **·** ISNI **·** LIBRIS **·** BNE
 |
**Marika Lejon** (født 3. oktober 1984 i Stavanger) er en norsk medieviter og artist.

Lejon er utdannet ved Universitetet i Oslo i medievitenskap, hvor hun tok mastergrad høsten 2010. Hun er også utdannet ved Norges idrettshøgskole og i juni 2012 avsluttet hun utdanning på NTNU i Gjøvik innen webproduksjon. Siden 2007 har hun arbeidet som journalist og redaktør for flere magasiner og nettsider.

Bakgrunn som artist
-------------------

Lejon begynte å komponere musikk som seksåring. Før hun begynte å opptre på TV, deltok hun i blant annet NM i rock 2000 (finale på Rockefeller i Oslo, hvor hun ble kåret som beste vokalist), By:larm 2002 (yngste deltaker).

Lejon ga ut sin første singel, *To Milan*, i 2004. Hun deltok i *Kjempesjansen* høsten 2006 med den egenkomponerte sangen «Again» og sigøynervisen «Nane Tsocha». Hun deltok i Melodi Grand Prix 2007 med sangen «Perfect Sin», som var skrevet av svenske Adam Alvermark. Deretter deltok hun i *Norske Talenter* på TV2. Hun platedebuterte i 2009 med musikkalbumet *My Fire*. I 2015 kom Lejon ut med sitt andre album "Before Death", med mer preg av elektronika-pop og rock.

I 2011 deltok hun for andre gang i Melodi Grand Prix med den egenkomponerte låten «Hungry for You». Ifølge henne selv ble låten til da hun skrev masteroppgaven, og lengtet etter dans og latter.

Hun har i deltatt i programmet *Charterfeber* på TV3 i 2011.

Priser
------

11. juni 2018 mottok Lejon Dixi-prisen, utdelt av barne- og likestillingsminister Linda Hofstad Helleland. Lejon mottok prisen på vegne av Kvinnefronten, hvor hun sitter i styret. Hun er redaktør og prosjektleder i prosjektet "Jeg er et mørketall". Dette er en plattform hvor overgrepsutsatte kan dele sine historier anonymt.

Referanser
----------

1. ↑  «Velkommen til bodymag.no - for deg som trener tungt». *Velkommen til bodymag.no - for deg som trener tungt*. Besøkt 21. februar 2017.
2. ↑  «Kjøp kosttilskudd og treningsklær hos Gymgrossisten». *Gymgrossisten.no*. Besøkt 21. februar 2017.
3. ↑  «Morketall.no — En kampanje for kvinner som har opplevd overgrep.». *morketall.no*. Besøkt 1. mars 2017.
4. ↑  nrk.no – mgp
5. ↑  - Jeg er skapt til å underholde, NRK.no.
6. ↑  «Aftenposten». Besøkt 12. juni 2018.
7. ↑  «morketall.no». Besøkt 12. juni 2018.

|  |  |
| --- | --- |
| Oppslagsverk/autoritetsdata | VIAF **·** ISNI **·** ISNI **·** MusicBrainz **·** Discogs
 |
**Lars Brandstrup** (født 13. april 1913 i Horten, død 25. januar 1997) var en norsk gallerieier.

Biografi
--------

Brandstrup ble født i Horten. Hans danske far, dekorasjonsmaler Niels Brandstrup flyttet med familien til København i 1919, og Brandstrup vokste opp i Danmark. I perioden 1941–46 utga han tidsskriftet *Ungdom i dag*. Han skrev dessuten om ungdoms-saker i Politiken. Han kom til Norge i 1947 på oppdrag for organisasjonen World Friendship Association, og bosatte seg fast i landet fra 1950. 

I 1966 etablerte han sammen med sin bror Niels Galleri F 15 i Moss; Galleriet ble startet i en nedlagt fabrikkbygning på adressen *Fossen 15*, derav navnet. I 1967 flyttet galleriet til sin nåværende adresse, *Alby gård* på Jeløy, hvor det etterhvert ble en stor suksess. 

For sin innsats for kunstformidling i Norge ble han belønnet med Moss bys kulturpris, Østfold fylkes kulturpris, Norsk kulturråds ærespris, St. Olavs Orden, Nordstjerneordenen og Dannebrogordenen. Som pensjonist startet han i 1985 i Galleri Brandstrup i Moss. En byste av ham, utført av Nils Aas, står på Alby gård.

Referanser
----------

1. 1 2   Slekt og Datas Gravminnebase, «Minneside basert på bilder og gravminnedata for Lars Brandstrup, (13.april 1913 - 25.januar 1997).», besøkt 22. august 2021[Hentet fra Wikidata]
2. 1 2   Store norske leksikon, Store norske leksikon-ID Lars\_Brandstrup[Hentet fra Wikidata]
3. ↑  *Aftenposten*, 22. januar 1937

|  |  |  |
| --- | --- | --- |
| Forrige mottaker:Helge Sivertsen | **Norsk kulturråds ærespris**(1985) | Neste mottaker:Helge Ingstad |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** VIAF **·** ISNI
 |
Nes bru sett fra nordvest
**Nes bru**, også kalt *Nesbru* og *Nesbrua*, er en tørrmurt steinhvelvsbru som går over Neselva ved Fekjan i Asker og har gitt navn til tettstedet Nesbru. Nesbrua ble bygd omkring 1800 som en del av kjøreveien mellom Christiania og Drammen fram til 1923. Tidligere hadde det vært trebruer over Neselva, trolig fra kjørevegen stod ferdig i 1665. Bare den siste er dokumentert, og ble bygd omkring 1770. Brua ble ombygd 1972, restaurert i 1993. Den har i dag asfaltdekke og brukes som gangbru.

Etter at jernbanen kom, ble Billingstadveien anlagt fra Nesbru til Billingstad stasjon. Ved en omlegging av Drammensveien omkring Nesbru i åra 1917-24, ble traseen omlagt til Billingstadsletta, med bru over Neselva en halv km lenger nord. Den gamle traseen ble omklassifisert til bygdevei, og passerer ennå den eldste Nesbrua nordover som Nesbruveien. Sør for brua forsvinner den gamle traseen inn under Europavei 18. De to nåværende Nesbruene på europaveien ble påbegynt i 1970, og krysser hele forsenkningen med spenn på 173 og 155 meter.

Referanser
----------

1. ↑  Gjærum 1954: 102.
2. ↑  Tveit 1997: 17.
3. ↑  Gjærum 1954: 90.
4. ↑  *Statens vegvesen Akershus 1960-90*. Statens vegvesen Akershus. 1998. s. 90. ISBN 8299461405.

Litteratur
----------

* Christophersen, H.O. (1973). *Fra allfar og kongevei*. Grøndahl. s. 121. ISBN 8250400437.
* Gjærum, J. (1954). *Akershus fylkes veghistorie*. P. Soelberg trykk.
* Tveit, Gunnar (1997). *Kongevei og andre drammenske hovedveier i Asker og Bærum*. Statens vegvesen, Akershus vegkontor.

Eksterne lenker
---------------

* Asker kommune, Plan for faste kulturminner
* Nes bru, Geocoaching, besøkt 3. mai 2023
**Toppidrettsveka** er et årlig idrettsarrangement i Norge som ved oppstart i 2004 ble avholdt i Aure kommune på Nordmøre. Arrangementet har senere vokst til å også omfatte andre kommuner. Til tross for at arrangementet avholdes om sommeren, er hovedfokuset langrenn.

Historie
--------

Toppidrettsveka ble første gang arrangert i 2005, da som en del av *Aureveka*, og i regi av Aure Idrettslag, og bestod av bare en rulleskisprint. Arrangementet vokste imidlertid raskt, og i 2007 fant arrangørene ut at det var mest hensiktsmessig å opprette et eget eventbyrå – Norway Events AS – spesielt med tanke på den økonomiske risikoen. Samme år valgte fire norske landslag å delta i arrangementet ifm. sine treningssamlinger; sprintlandslaget, kombinertlandslaget, allroundlandslaget for både herrer og kvinner, samt Team Trøndelag.

Med bakgrunn i positive tilbakemeldinger fra de fire landslagene ble det i 2008 invitert internasjonale løpere fra Frankrike, Tyskland, Finland, Sverige og Norge. Siden har Toppidrettsveka vært et ettertraktet arrangement både for publikum og utøvere, og antall øvelser har økt.

Sammenlagtvinnere
-----------------

Heidi Weng og Marit Bjørgen har flest sammenlagtseire blant kvinnene med 5 seire hver, mens Øystein Pettersen har flest i herreklassen med 4 seire.

| År | Kvinner, senior | Kvinner, junior | Menn, senior | Menn, junior | Menn, veteran |
| --- | --- | --- | --- | --- | --- |
| 2006 | Kari Vikhagen Gjeitnes |  | Stein Vidar Thun |  | Trond Einar Elden |
| 2007 | Astrid Uhrenholdt Jacobsen |  | Eldar Rønning | Einar Ulsund | Trond Einar Elden |
| 2008 | Marit Bjørgen | Tuva Toftdahl Staver | Øystein Pettersen | Rune Malo Ødegård | Trond Einar Elden |
| 2009 | Pirjo Muranen | Åshild Fossum | Øystein Pettersen (2) | Sondre Myroldhaug | Trond Einar Elden |
| 2010 | Marit Bjørgen (2) |  | Øystein Pettersen (3) | Lars Ove Aunli | Ole Tom Neraas |
| 2011 | Marit Bjørgen (3) | Hanne Bøgseth | Petter Northug | Torleif Syrstad |  |
| 2012 | Heidi Weng | Ine Løvlien | Øystein Pettersen (4) | Torleif Syrstad |  |
| 2013 | Marit Bjørgen (4) |  | Simen Østensen |  |  |
| 2014 | Marit Bjørgen (5) |  | Petter Northug (2) |  |  |
| 2015 | Heidi Weng (2) |  | Simen Østensen (2) |  |  |
| 2016 | Heidi Weng (3) |  | Petter Northug (3) |  |  |
| 2017 | Heidi Weng (4) |  | Calle Halfvarsson |  |  |
| 2018 | Heidi Weng (5) |  | Magnus Stensås |  |  |
| 2019 | Tiril Weng | Hanne Wilberg Rofstad | Alexander Bolsjunov | Amund Riege |  |
| 2020 | Helene Marie Fossesholm (1) |  | Erik Valnes (1) |  |  |
| 2021 | Elena Rise Johnsen (1) | Maria Hartz Melling | Johannes H. Klæbo (1) | Magnus Thorstensen / Aleksander Holmboe (delt seier) |  |

Referanser
----------

1. ↑  «Alle vinnere Toppidrettsveka 2005-2017». *Langrenn.com*. 23. august 2017. Besøkt 17. august 2018.

Eksterne lenker
---------------

* Offisielt nettsted
«**Blue Jay Way**» er en sang skrevet av George Harrison. Den ble først spilt inn og utgitt på The Beatles' *Magical Mystery Tour*-album og EP i 1967.

Sangens navn kommer fra en faktisk gate høyt oppe i Hollywood Hills som ser ned på Sunset Boulevard og som gir et panoramisk utsyn over Hollywood og mye av Los Angelesområdet. For å komme til gaten må man følge en relativt komplisert kjørerute, som ikke blir noe lettere å navigere en tåkete natt, noe som skapte grunnlaget for innledningen: 

«*There's a fog upon L.A.*
*And my friends have lost their way*»
Ifølge Harrison: «Derek Taylor ble forsinket. Han ringte for å si at han kom senere. Jeg fortalte ham på telefonen at huset var i Blue Jay Way, og han sa at han kunne finne det OK... Han kunne alltids spørre en politi. Så jeg ventet og ventet. Jeg var virkelig sliten fra flyturen, men jeg ville ikke sovne før han kom. Det var tåke, og det ble senere og senere. For å holde meg våken, kun for moro skyld for å få tiden til å gå mens jeg ventet, skrev jeg en sang om ventingen på han i Blue Jay Way. Det fantes et lite Hammondorgel i hjørnet av huset som jeg ikke hadde oppdaget før da, så jeg rotet litt rundt på det og sangen ble til.»

En studiomusiker spilte cello.

Referanser
----------

1. ↑  «*Magical Mystery Tour*». *Beatles Ultimate Experience: Songwriting & Recording Database*. Arkivert fra originalen 20. april 2001. Besøkt 29. oktober 2006.
**Signalkreps** (*Pacifastacus leniusculus*) er et krepsdyr innført til Europa og Japan fra Nord-Amerika. Den ble satt ut i Sverige i 1960. Signalkrepsen blir inntil 20 cm lang, og kan veie inntil 330 g. Den kan enkelt skilles fra edelkreps ved at den har hvite flekker på klørne.

Signalkrepsen har vært en alvorlig trussel mot edelkreps etter at den ble innført til Europa, fordi den sprer sykdommen krepsepest uten selv å bli syk av sykdommen. Den er tilsvarende en trussel mot den japanske arten zarigani *(Cambaroides japonicus)*.

I Norge ble signalkreps påvist i et lite vassdrag i Dammane landskapsvernområde ved Brevik i Porsgrunn kommune i 2006, hvor man siden har klart å utrydde den igjen. I 2008 ble Øymarksjøen i Haldenvassdraget rammet av krepsepest, og det ble påvist ulovlig utsatt signalkreps i sjøen. I et så stort økosystem som Haldenvassdraget er det ikke mulig med de metoder vi kjenner i dag å utrydde signalkrepsen, så krepsepest og signalkreps er nå permanent etablert i norsk natur. I etterkant av utbruddet ble Ørje sluser stengt for å hindre spredning videre opp i vassdraget, men i september 2014 ble signalkrepsen også oppdaget i Rødenessjøen. Fylkesmannen i Østfold mener at også her er den satt ut ulovlig.

I Fremmedartslista er signalkreps vurdert som *svært høy risiko* på grunn av stort invasjonspotensial og høy økologisk effekt.

Referanser
----------

1. ↑  «Artsdatabankens artsopplysninger»Åpent tilgjengelig. Artsdatabanken. 9. april 2023. Besøkt 9. april 2023.
2. 1 2  Velle G, Jensen T, Johnsen SI og Kjærstad G (11. august 2023). «Storkrepser. Vurdering av økologisk risiko for signalkreps *Pacifastacus leniusculus* som SE for Fastlands-Norge med havområder»Åpent tilgjengelig. *Fremmedartslista 2023*. Artsdatabanken. Besøkt 13. september 2023.
3. ↑  «Mener pestsmittet kreps er satt ut».

Eksterne lenker
---------------

* (en) *signalkreps* – oversikt og omtale av artene i WORMS-databasen Rediger på Wikidata

* (en) *signalkreps* i Encyclopedia of Life Rediger på Wikidata

* (en) *signalkreps* i Global Biodiversity Information Facility Rediger på Wikidata

* (no) *signalkreps* hos Artsdatabanken Rediger på Wikidata

* (sv) *signalkreps* hos Dyntaxa Rediger på Wikidata

* (en) *signalkreps* hos Fauna Europaea Rediger på Wikidata

* (en) *signalkreps* hos ITIS Rediger på Wikidata

* (en) *signalkreps* hos NCBI Rediger på Wikidata

* (en) *Kategori:Pacifastacus leniusculus* – bilder, video eller lyd på Wikimedia Commons Rediger på Wikidata

* (en) *Pacifastacus leniusculus* – galleri av bilder, video eller lyd på Wikimedia Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** NKC
 |
Denne artikkelen omhandler kokken.  For forfatteren, se Arvid Skogseth.

**Arvid Skogseth** (1928–2022) var en norsk kokk fra Byneset i Trondheim som vant gull med Norges kokkelandslag i 1972, ble årets kjøkkensjef i 1985 og ble tildelt Kongens fortjenstmedalje i gull 1996.

Skogseth som startet sin karriere i 1946 og ble kokk på båt i utenriksfart. I utlandet ble han etterhvert han kjøkkensjef ved University Club og Hilton Inn i Milwaukee, USA, og på Savoy Hotel i London. Med Hroar Dege etablerte han *3 Kokker Mat og Vinhus* i 1969 på Lapsetorvet der han også var kjøkkensjef og Eyvind Hellstrøms før-franske læremester. I 1970-årene var han en av drivkreftene bak norsk kokkesuksess i utlandet med kokkelandslaget, som lagleder i olympiadene 1976, 1980 og 1984. I 1984 startet han *Bryggen, Stuene ved Gamle Bybro* med bistro og creperi i Trondheim der han var læremester for blant andre Tore Namstad. Skogseth solgte seg ut i 1991 og fikk jobb som lærer ved Oslo kokk- og stuertskole.

Meritter
--------

* Norges kokkelandslag
	+ Gull i 1972 som kokk. Deltok også i 1968 (Erfurt) ledet av Paul Schaltenbrand
	+ Trener i 1976, 1980 og medtrener i 1984
* Formann i Norges Kokkemesteres Landsforening 1975-81
* President Nordisk Kjøkkenchef Fédération (Nordic Chefs Association) 1981-89
* Styremedlem i World Association of Chefs' Societies
* Årets kjøkkensjef 1985
* André Enghs gullnål
* Kongens fortjenstmedalje i gull 1996

Bokutgivelser
-------------

* *Bryggens beste menyer* (1987). Illustrert av Sverre Bergli, med 25 4-retters.
* *Kokkekunst 2000* (1993). Med Otto Ramsbacher.
* *Det norske kjøkkens historie* (Hpress, 2009)

Referanser
----------

1. ↑  «Tildelinger av ordener og medaljer». Kongehuset. Besøkt 6. februar 2017.
2. ↑  «Norges største kokkedugnad». Dagens Næringsliv.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI
 |
«**I Am the Walrus**» er en sang av den britiske gruppen The Beatles. Den er kreditert duoen Lennon/McCartney, men er i sin helhet komponert av John Lennon. «I Am the Walrus» ble brukt i Beatles' film og album *Magical Mystery Tour* fra 1967 og ble utgitt som B-side til sangen «Hello, Goodbye» som nådde førsteplass på de britiske hitlistene samme år.

Sangen er kjent for å være en av Beatles' mest eksperimentelle låter fra den psykedeliske perioden og dessuten for Lennons bruk av ordleker og litterære referanser i teksten.

Lennon kombinerte sangen fra tre ulike sanger som han hadde jobbet med. Da han fikk høre at en lærer ved hans barneskole hadde fått elevene til å analysere Beatles' sangtekster som lyrikk, la han til et vers av spesielt meningsløse ord med den hensikt å forvirre lytterne.

Hvalrossen, «the walrus», i sangen er en referanse til hvalrossen i Lewis Carrolls «The Walrus and the Carpenter» i boken *Gjennom speilet*. 

Det er påstått at Eric Burdon er den såkalte «Eggman» i denne sangen. Dette skyldes at han ble kalt «Eggs» av sine venner, noe som skal stamme fra at han knuste egg over nakne jenter. I sin biografi sier Burdon at en slik episode en gang skjedde mens John Lennon var til stede, og han hadde da ropt «Go on, go get it, Eggman ...».

Referanser
----------

1. ↑  Walrus; beatlesebooks.com
2. ↑  The Beatles Songs: "I Am the Walrus" Arkivert 20. januar 2008 hos Wayback Machine.; about.com
3. ↑  I Am The Walrus (Lennon/McCartney) aboutthebeatles.com
**Norsk Astronautisk Forening** er en organisasjon som har som sin fremste oppgave å spre kunnskap om norsk og internasjonal romfart og romrelatert virksomhet. Dette skjer blant annet gjennom medlemsbladet *Romfart* og medlemsmøter med foredrag (i hovedsak i Oslo) samt nyhetsmeldinger på e-post. Som medlem av Norsk Astronautisk Forening får man også tilgang til et romfartsrelatert bibliotek med flere hundre bøker og en del lysbilder.

Organisasjonen ble etablert av Erik Bergaust, Gunnar Oxaal og Thorstein Thelle 2. august 1951 under navnet «Norsk Interplanetarisk Selskap», men tre år senere ble navnet endra til dagens.

Blant organisasjonens ledere har vært Erik Tandberg. Leder i dag er Per Arne Marthinsen.

Eksterne lenker
---------------

* (no) Offisielt nettsted Rediger på Wikidata
* (no) Norsk Astronautisk Forening på Facebook Rediger på Wikidata
* (no) Foreningens fødsel for 25 år siden (fra 1977)

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Brønnøysundregistrene
 |
**JSON** (**JavaScript Object Notation**, uttales [ˈdʒeɪsən]) er en enkel tekstbasert standard for å formatere dokumenter (meldinger) som brukes for datautveksling. Den er opprinnelig avledet fra JavaScript for å representere enkle datastrukturer. Standarden er imidlertid uavhengig av JavaScript eller andre programmeringsspråk.

JSON-formatet ble opprinnelig spesifisert av Douglas Crockford, i standarden RFC 4627. 

JSON blir ofte brukt for å serialisere datastrukturer som sendes over et nettverk, først og fremst mellom en server og en web-applikasjon, dette som et alternativ til XML. JSON har den fordelen fremfor XML at semantisk informasjon bare inngår en gang, mens XML som regel har dobbelt sett med start- og slutt-tag og er derfor mer plasskrevende. JSON har imidlertid en svakere formalisme for verdivalidering enn XML.

JSON er svært godt egnet til bruk i AJAX-applikasjoner.

Datatyper
---------

JSON støtter følgende grunnleggende datatyper:

* Tall
* Tekst (String)
* Boolske verdier
* Tabeller
* Objekter (nøkkel:verdi-par)
* null (tom verdi)

Eksempel
--------

Følgende datastruktur er en JSON-representasjon av et dataobjekt som beskriver en person. Objektet har tekstfelt for navn, et objekt som inneholder adresse og en liste over telefonnummer-objekter. 

```
{
 "fornavn": "Ola",
 "etternavn": "Nordmann",
 "alder": 25,
 "adresse":
 {
 "gateadresse": "Bakken 4",
 "postnummer": 1234,
 "poststed": "Bakkebygrenda"
 },
 "telefonnumre":
 [
 {
 "type": "mobil",
 "nummer": "912 34 567"
 },
 {
 "type": "hjem",
 "nummer": "12 34 56 78"
 },
 {
 "type": "fax",
 "nummer": "87 65 43 21"
 }
 ]
 }

```

Eksterne lenker
---------------

* (en) Offisielt nettsted Rediger på Wikidata

* (en) JavaScript Object Notation – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | GND **·** LCCN
 |
**Universitetsgata** (7-13, 2-26) er en av Oslos sentrumsgater. Gaten går fra St. Olavs plass til Karl Johans gate. Gaten gikk tidligere helt til Fridtjof Nansens plass, men denne søndre delen fikk navnet Roald Amundsens gate da Amundsens tidligere gate fikk navnet Olav Vs gate.

I Universitetsgata 13 ligger Nasjonalgalleriet og i nr. 20-24 ligger Norlis bokhandel. På den andre siden av gaten ligger bygningene som har gitt gaten navn, Universitetet i Oslo, med adresse Karl Johans gate 47. Studentene i Oslo kjøpte og bygde Universitetsgata 26 etter innsamling som pågikk på 1850-tallet. Bygningen med to etasjer og høy kjeller stod ferdig i 1871. Den ble tegnet av den svenske arkitekten Victor Emil Langlet, som også tegnet Stortingsbygningen. Festsalen ble tatt i bruk allerede ved universitetets 50-årsjubileum i 1861. Fra 1879-94 holdt Deichmanske bibliotek til i loftsetasjen.

Se også
-------

* Karl Johan-kvartalet

Litteratur
----------

* Knut Are Tvedt, red. (2010). «Universitetsgata». *Oslo byleksikon* (5. utg.). Oslo: Kunnskapsforlaget. s. 602. ISBN 978-82-573-1760-7.

Eksterne lenker
---------------

* «Oslo kommune – Bydelsoversikt (U)». Oslo kommune. Arkivert fra originalen 5. november 2014. Besøkt 25. oktober 2015.

Portal: Oslo

|  |  |
| --- | --- |
| Oppslagsverk/autoritetsdata | Oslo Byleksikon **·** Lokalhistoriewiki **·** Sentralt stedsnavnregister
 |
**Asics** er en japansk produsent at sportsutstyr. 

Asics produserer fottøy og sportsutstyr beregnet for fotball, løping, nettball, tennis, badminton, squash, kampsport, cricket, golf, bryting, friidrett, volleyball, cheerleading, lacrosse og mange andre sportsgrener. I dag er selskapet særlig kjent for sine joggesko.

Selskapet ble etablert under navnet *Onitsuka Co. Ltd* 1. september 1949. Grunnleggeren, Kihachiro Onitsuka, begynte å produsere basketballsko, senere har sortimentet blitt utvidet. 

Et par Asics joggesko.
Navnet er et akronym for det latinske *anima sana in corpore sano*; en sunn sjel i et sunt legeme.

Referanser
----------

1. ↑  «ASICS AT A GLANCE». Asics. Besøkt 22. oktober 2020.
2. ↑   (på en) *Annual Report 2019*, Asics, Wikidata Q100715766,

Eksterne lenker
---------------

* Offisielt nettsted Rediger på Wikidata

* (en) ASICS – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI **·** NDL
 |
400 meter hekk for kvinner
**400 meter hekk** er en hekkeløpsøvelse i friidrett. Øvelsen har vært del av det olympiske friidrettsprogrammet siden OL 1900 for menn og OL 1984 for kvinner. 

På en standard utendørsbane tilsvarer 400 meter en runde i indre løpebane. Løperne løper i delte bane gjennom hele løpet, og skal forsere ti hekker som er jevnt fordelt på runden. Hekkenes høyde er 91,4 cm for menn og 76,2 cm for kvinner. Den første hekken står 45 m etter starten, den innbyrdes avstanden mellom hekkene er 35 m, og det er 40 m fra den siste hekken til mål. Hekkene står slik at de faller forover ved berøring for å ikke stoppe løpernes fremdrift nevneverdig.

Rekorder
--------

Verdensrekorden for menn har Karsten Warholm på 45,94 fra OL i Tokyo natt til 3. august 2021. Han slo da sin egen verdensrekord på 46,70, satt på Bislett 1. juli 2021.

Verdensrekorden for kvinner har amerikanske Sydney McLaughlin på 50.68, og ble satt 23.07.2022 i friidretts-VM i Oregon, USA. Den gamle rekorden til Sydney McLaughlin lød på 51.46, og ble satt natt til 04.08.2021 i Olympiske Leker i Tokyo.

Den norske rekorden har Line Kloster på 53,91 fra en konkurranse i Sveits søndag 3. juli 2022.

Warholm trenes av Leif Olav Alnes.

Referanser
----------

1. ↑  Hagen, Mathias (3. juli 2022). «Sier nei til VM etter å ha smadret Amalie Iuels norgesrekord». *NRK*. Besøkt 23. august 2023.
2. ↑  «Arkivert kopi». Arkivert fra originalen 2. oktober 2019. Besøkt 2. oktober 2019.

| * v
* d
* r
Øvelser innen friidrett |
| --- |
| Sprint: | 
* 60 m
* 100 m
* 200 m
* 400 m

 |
| Hekk: | 
* 60 m hekk
* 80 m hekk
* 100 m hekk
* 110 m hekk
* 400 m hekk
* 3 000 m hinder

 |
| Mellomdistanse: | 
* 800 m
* 1 500 m
* En engelsk mil (1609 m)
* 3 000 m

 |
| Langdistanse: | 
* 5 000 m
* 10 000 m
* Halvmaraton (ca. 21 km)
* Maraton (ca. 42 km)
* 1 times løp
* Gateløp
* Terrengløp
* Ultraløp
* Motbakkeløp

 |
| Stafett: | 
* 4 × 100 m
* 4 × 400 m
* 4 × 800 m
* 4 × 1500 m
* 1 000 m stafett

 |
| Kast: | 
* Diskos
* Slegge
* Spyd
* Kulestøt
* Vektkast

 |
| Hopp: | 
* Høyde
* Lengde
* Stav
* Tresteg
* **Uten tilløp:**
	+ Høyde uten tilløp
	+ Lengde uten tilløp
	+ Tresteg uten tilløp

 |
| Mangekamp: | 
* Femkamp
* Sjukamp
* Tikamp

 |
| 
* Verdensrekorder i friidrett
* Europarekorder i friidrett
* Norske rekorder i friidrett

* **Kappgang**
* **Rullestolkjøring**

 |
**Bertel Tølløvsen Gravbrøt** (også *Bertil Gravbrøt* og *Bartil Mona*, født 1808 i Snåsa, død 1889 i Snåsa) var lærer, gårdbruker og ordfører i Snåsa i to valgperioder 1862–1865. Han var også varaordfører i en periode før ordførertiden, og satt i alt 9 perioder i herredsstyret.

Han var lærer i Snåsa fra 1828 til 1867, først i Nordli og blant samene «i fjellene», og fra 1844 på Vassiden i Snåsa. Han hadde ingen egentlig lærerutdanning, men hadde fått en viss privatutdanning hos sognepresten i Snåsa, Jens Rynning.

Bertel Tølløvsen var sønn av Tølløv Eriksen på gården Vestre Gravbrøt. Tølløv var aktiv i flere offentlige verv i 1820-årene, og Gunnar Skavlan skriver at «i sin tid var nok Tølløv Gravbrøt den fremste mann i bygdestyringa.» Bertel giftet seg i 1838 med enka Ann på gården Nedre Mona, og drev denne gården til 1881.

Referanser
----------

1. ↑   www.digitalarkivet.no[Hentet fra Wikidata]
2. ↑   www.digitalarkivet.no[Hentet fra Wikidata]
3. 1 2 3  Sandnes, Jørn (1960). *Snåsaboka. 2. Bygdehistorien etter år 1800*. Kommunen. s. 41, 73, 118.
4. ↑  Skar, Hans (1907). *Det gamle Snaasen ; Snaasens kulturhistorie til aaret 1907*. Mallingske bogtrykkeri. s. 64, 99f.
5. 1 2  Skavlan, Gunnar (1962). *Snåsaboka. 4. Brukarhistoria*. Kommunen. s. 176, 247.
6. ↑  Brudgom: Bertil Tølløvsen; Ministerialbok for Snåsa prestegjeld 1817-1857; Digitalarkivet

|  |  |
| --- | --- |
| Oppslagsverk/autoritetsdata | Historisk befolkningsregister
 |
«**Såret engel**» (finsk: *Haavoittunut enkeli*) er et maleri fra 1903 av den finske maleren Hugo Simberg. Det er et av Simbergs mest kjente verk, og ble i 2006 kåret til Finlands «nasjonalmaleri» i en avstemning arrangert av det finske nasjonalgalleriet Ateneum.

Bakgrunn og tolkning
--------------------

«Såret engel» uttrykker en alvorsstemt, dyster stemning som i flere av Hugo Simbergs bilder. Den sentrale figuren i bildet er en engel med bandasje for øynene og strimer av blod på vingene. De to guttene som bærer engelen er kledd i mørke klær, som i sorg. Alvoret understrekes av guttenes unge alder, og i blikket til den bakerste av guttene, som ser ut av bildet, mot betrakteren.

Hugo Simberg tilhørte symbolistene, og verket kan tolkes på ulike måter, men kunstneren ønsket ikke selv å forklare eller kommentere innholdet og «meningen» i bildene sine. Han mente at det var viktig at seeren selv kunne skape sine egne assosiasjoner. Man vet at Simberg hadde vært plaget av hjernehinnebetennelse, og at ideen til bildet oppsto i sykeperioden og var en kilde til trøst og indre styrke i rekonvalesensperioden. Han regnet bildet som sitt favorittmaleri.

Da Simberg i 1905-06 skulle male fresker til Tammerfors domkirke brukte han en større versjon av «Såret engel» i et av bildene. Motivet, som har ikonografisk status i Finland, har også blitt gjenbrukt i andre sammenhenger, blant annet i musikkvideoen til Nightwish' sang *Amaranth* (2007). Knut Faldbakken har skrevet novellen «Engelen» til bildet.

Referanser
----------

1. ↑  Haavoittunut enkeli voitti äänestyksen Ateneumin Maamme-taulusta Arkivert 12. mars 2008 hos Wayback Machine. – *Helsingin Sanomat*, 2. desember 2006
2. ↑  Nina Skurtveit, NRK 2008: *Finske favoritter*
3. ↑   The Wounded Angel at the Ateneum website Arkivert 30. desember 2005 hos Wayback Machine.
4. ↑  I antologien *Impulser, syv forfatteres møte med malerkunst*. Gyldendal, 1995. ISBN 82-05-23461-2
**Vegar Bjerke** (født 28. juli 1979 på Lillehammer) er en norsk tidligere fotballspiller som spilte for Hamarkameratene i perioden 1997 til 2013. Han vokste opp i Moelv, og har ikke spilt toppfotball for andre klubber. Han har åtte kamper for aldersbestemte landslag. Bjerke er også assistenttrener for 3.-divisjonsklubben Moelven IL Fotball.

Klubbkarriere
-------------

Bjerke startet på rekruttlaget til Ham-Kam i 1997, men spilte seg inn på A-laget i løpet av sesongen, og debuterte mot Start den 31. august 1997. Den 2. juli 2006 spilte han sin kamp nummer 200 da han kom innpå i andre omgang i kampen mot Brann. Bjerke hadde i 1999 et prøveopphold i belgiske Anderlecht.

I november 2013 ble det offentliggjort at Bjerke la opp som fotballspiller etter å ha spilt over 300 kamper for Hamarkameratene, og at han ble daglig leder i hjemklubben Moelven.

Forretningsliv
--------------

I august 2010 kom Bjerke i medias fokus grunnet hans eierskap i selskapet SID Norge som ble anmeldt for grovt bedrageri. Anmeldelsen ble henlagt av Hedmark politidistrikt. Som følge av konkursen i selskapet ble Bjerke og hans kompanjong ilagt to år konkurskarantene, som blant annet innebærer at de ikke kunne stifte selskaper. Senere har han startet opp virksomhet innen forsikring.

Referanser
----------

1. ↑  H-A.no – Vegar Bjerke slutter i HamKam Arkivert 24. desember 2013 hos Wayback Machine. (Publisert 8. november 2013, besøkt 21. desember 2013)
2. ↑  nrk.no Nødhjelpspenger kom aldri fram
3. ↑  «ha.no Grunnlag for etterforskning». Arkivert fra originalen 1. februar 2014. Besøkt 5. juni 2011.
4. ↑  Vegar Bjerke back in business Arkivert 12. juni 2014 hos Wayback Machine. Hamar Arbeiderblad

Eksterne lenker
---------------

* Spillerbiografien til Vegar Bjerke på hamkam.no
* Direktøren[*død lenke*] – intervju med Aftenposten før seriestart 2008.
* – Vi har ikke gjort noe ulovlig Østlendingen

 Wikiquote: Vegar Bjerke – sitater
Den **demokratiske revolusjonen i Mongolia i 1990** (mongolsk: Ардчилсан хувьсгал) var en fredelig, demokratisk revolusjon som startet med sultestreiker, og som endte med at Folkerepublikken Mongolia og kommunistregimet ble avskaffet til fordel for dagens parlamentariske republikk. Revolusjonen kom som en følge av Sovjetunionens reformer og senere sammenbrudd, i likhet med en rekke andre lignende revolusjoner i Øst-Europa på samme tid. Blant de fremste pådriverne for revolusjonen var Sanjaasürengijn Zorig, Erdenijn Bat-Üül, Bat-Erdenijn Batbayar og nåværende president i Mongolia, Tsakhiagijn Elbegdorzj.

Revolusjonen markerte slutten på en 70 år lang periode med kommunistisk styre i Mongolia. Selv om Mongolias nye grunnlov fra 1992 sikret et flerpartisystem, beholdt det kommunistiske partiet Det mongolske folkets revolusjonære parti (MFRP) makten i landet fram til 1996. MFRP er fortsatt et av Mongolias største politiske partier sammen med Det demokratiske partiet.
**Tretten-ulykken** var en togulykke som inntraff den 22. februar 1975 da nordgående persontog (nr. 351) fra Oslo og sørgående ekspresstog (nr. 404) fra Trondheim kolliderte en kilometer nord for Tretten stasjon på Tretten i Øyer kommune sør i Gudbrandsdalen i Oppland. Med 27 omkomne og 25 sårede er dette norgeshistoriens største togulykke i fredstid. En av de omkomne kom fra USA, resten var norske, deriblant politikeren og forleggeren Tønnes Andenæs. Det var til sammen rundt 800 passasjerer med i de to togene. Årsaken til sammenstøtet var at nordgående tog feilaktig forlot Tretten stasjon, angivelig mot et stopp-signal.

Ulykken har noen fellestrekk med Åsta-ulykken (i år 2000). Strekningen hadde fjernstyring, men ikke automatisk togkontroll, og den direkte årsaken var at tog i begge tilfeller angivelig passerte et stopp-signal.

I juli 1969 inntraff det en ulykke etter samme type mønster ved Straumsnes på Ofotbanen. To malmtog støtte sammen, og en lokførerassistent omkom.

Se også
-------

* Jernbane i Norge
* Liste over togulykker
* Norske katastrofer og store ulykker

Eksterne lenker
---------------

* «Da jeg tok bildene forstod jeg ikke hvor alvorlig ulykka var», artikkel fra nrk.no 22. februar 2015
* Dagbladet: Togulykker med omkomne i Norge
* VG: Hemmelig rapport kan renvaske lokfører